google/wiki40b huggingface dataset:
ויליאם וולטון

חייו

בגיל עשר התקבל לתפקיד נער מקהלה בקתדרלת כרייסט צ'רץ' באוקספורד וקבל שיעורי מוזיקה מאורגניסט הקתדרלה. בגיל שש-עשרה נתקבל כתלמיד בקוליג' כרייסט צ'רץ' באוקספורד והחל בלימודי התואר הראשון במוזיקה. ב-1920 עזב את אוקספורד ללא תואר. הוא עבר ללונדון והתחבר למשפחת סיטוול, משפחה אריסוקרטית עשירה ומשכילה. וולטון הלחין מוזיקה לשיריה של אדית סיטוול והתוצאה הייתה הסוויטה פאסאד.
בסוף שנות ה-20 החל להתפרסם בעיקר בגלל הקונצ'רטו לויולה (1929), האורטוריה משתה בלשאצר (1931), הסימפוניה מס' 1 (1935) והקונצ'רטו לכינור (1939).
משנת 1930 החל לחבר מוזיקה לסרטים. במלחמת העולם השנייה קיבל שחרור משירות צבאי כדי שיחבר מוזיקה לסרטים פטריוטים כמו הראשון בין המעטים (1942) ו-הנרי החמישי (1944). ב-1951 קיבל תואר סר וב-1968 קיבל את אות מסדר ההוקרה.
במשך שבע שנים עבד על האופרה טרואילוס וקרסידה שהועלתה ב-1954. ב-1956 כתב קונצ'רטו לצ'לו ובשנת 1960 כתב סימפוניה שנייה.
בשנת 1949 קנה בית באי איסקיה ושם בילה את שארית חייו.
אי סוגיאמה

תחילת הקריירה

אי סוגיאמה החלה את דרכה בגיל צעיר בהדרכתה של אימה פוסקו, שהיא עצמה מדריכת טניס מקצועית באקדמיה "פלאם אינטרנשיונל לטניס" ביפן. במאי 1991, דורגה סוגיאמה במקום הראשון בעולם לנוער ובשנת 1992 החלה לשחק טניס מיקצועי, כשמארגני טורניר טוקיו היוקרתי העניקו לה כרטיס חופשי למוקדמות, שם היא הודחה כבר בסיבוב הראשון. פריצתה הראשונה החלה כאשר העפילה בשנת 1993 מהמוקדמות לטורניר וימבלדון, וכבר אז הוכיחה כי מעבר להיותה טניסאית יחידים מצוינת, היא גם הולכת לכבוש את סבב הזוגות.

כבוד יפני

במהלך השנים, הפכה סוגיאמה הצעירה לכוכבת גדולה ביפן, בעיקר עם זכיתה בשנת 2000 בטורניר הזוגות של אליפות ארצות הברית הפתוחה. היא דורגה באותה שנה גם במקום הראשון בעולם בסבב הזוגות, והמשיכה לקטוף עוד מספר לא מבוטל של תוארי זוגות נחשקים. בשנת 2003 התחברה סוגיאמה לטניסאית המוכשרת קים קלייסטרס (בלגיה), וביחד הן זכו בשנת 2003 בטורנירי הזוגות בווימבלדון וברולאן גארוס (בנוסף לעוד 6 תוארי זוגות נוספים). אי גם הוכיחה את עצמה לא פעם גם בטורנירי היחידים, כאשר קטפה שישה תוארי WTA, כאשר היוקרתיים שביניהם הם מוסקבה ב - 1999, וטורניר לינץ ב - 2003.

המשך הקריירה

סוגיאמה המשיכה לשחק בטורנירים השונים, אך לא באותה ההצלחה הן בטורנירי היחידים וגם בטורנירי הזוגות. תוארה האחרון של אי היה בגולד קוסט (אוסטרליה) בתחילת 2004. בשנת 2009 הכריזה סוגיאמה על פרישתה מטניס מקצועי.
יוסי אבישר

יוסף (יוסי) אבישר (נולד ב-17 באוקטובר 1940 בירושלים) הוא סופר ובמאי קולנוע ישראלי שמביים בעיקר סרטים דוקומנטריים.

ביוגרפיה

נולד בירושלים לנתן אבישר, פועל בניין ומנהל עבודה בסולל בונה, ושושנה אבישר, יקירת ירושלים ובתו של המקובל חכם יוסף כהן, שניהם ילידי ירושלים.
אבישר למד בגמנסיה רחביה בירושלים ובבית הספר החקלאי כדורי.

קולנוע

יוסי אבישר במאי טלוויזיה כתב וסופר, ביים 93 סרטים דוקומנטריים וכתבות תחקיר באורך של למעלה מחצי שעה עבור הערוץ הראשון. בנוסף ביים את "בשתי אוקטבות", סדרה בת שמונה פרקים עם האב פרופ' מרסל דיבואה ופרופ' ישעיהו ליבוביץ, בהנחיית יונה הדרי רמג'. לקראת חגיגות החמישים לישראל, ביים והפיק סדרה בת חמישים סרטונים על חמישים שנות המדינה, ששודרה בכבלים.
אבישר חבר באיגוד הבמאים מהימים הראשונים להקמתו, ושימש במשך שנים כסגן יו"ר האיגוד. בשנת 1965 הציג הסטודיו למשחק של ניסן נתיב את מחזהו של אבישר "עין ביד" (בימוי: ניסן נתיב). בשנת 1968 זכה המחזה במקום הראשון ב"אינטרדרמה" של ברלין. בשנת 1976 זכה אבישר בפרס התסריט המקורי על הסרט "הגן", בבימויו של ויקטור נורד ובכיכובם של שייקה אופיר ומלאני גריפית. על בסיס תסריט זה כתב את ספרו "הגן", רומן המתרחש בירושלים, שיצא לאור בשנת 1977 בהוצאת "בוסתן".
אבישר הוא חבר באגודת הסופרים העבריים. הוא פרסם סיפורים קצרים במוספים ספרותיים של עיתונים בארץ. ספרו השני, "הקינקל השביעי", זכה לביקורות נלהבות.
ספרו השלישי, "זיכרון לבן", יצא בהוצאת "מאה הפקות", מסע פסיכדלי עם משוררת לעיר האמת ועיר השקר לא זכה להתעניינות. 
ספרו הרביעי, "הסיפור של אפרים ומרים", יצא בשנת 2003 בהוצאת שוקן. 
בשנת 2013 יצא לאור ספרו "ליבוביץ מתפלמס" (בהוצאת כרמל), ספר וקלטת וידאו הכוללים 13 שעות פולמוס בין ישעיהו ליבוביץ להוגים ואנשי רוח שבאו אליו להתדיין במשנתו. הספר מבוסס על תיעוד הווידאו ועל תמליל השיחות, שהתקיימו בהנחיית יונה הדרי.
כן ערך את ספרה של יונה הדרי רמג', "עושים חושבים", שיצא בהוצאת ידיעות אחרונות. 
ספרו השישי רומן מתח "התעלומה של הירושה הצרפתית בירושלים" יצא לאור בשנת 2014 בהוצאת מ.א.ה הפקות כספר דיגיטלי וכספר מודפס. 
ספרו השביעי "מגיד עתידות" ספר שנערך על ידו בליווי פרשנות ואקדמות, עוסק בספר בלעי ( בינה לעיתים) שהוריש לו סבו חכם יוסף כהן המקובל הספר שעבר גלגולים רבים ובו 13 כתבי יד כתובים בכתב עברי ובלשון פרסית תורגם על ידי נתן אבישר ויצא לאור באוגוסט 2017. הספר מציג את המיסטיקה היהודית כפי שרווחה בפרס ובארץ ישראל והוא מחולק לשלוש שערים ניחוש העתיד בעזרת שלושת כתבי יד של גורלות החול, שינוי המזל בעזרת רפואה, תצפיות וכתיבת קמעות ופירוש תופעות טבע ייחודיות כמו פירוש אותות השמים, פירוש תופעות לא רצוניות אצל בני האדם, פירוש חלומות וספר הפרכוס פירוש סימנים נוירולוגיים בגוף האדם. הספר יצא בהוצאת מ.א.ה הפקות 
אבישר גר בירושלים בשכונת ימין משה. הוא נשוי לורדה (פלס) ואב לשלושה ילדים.
כלכלת בחירות

כלכלת בחירות היא מדיניות כלכלית שמנהיגה הממשלה בתקופה שלפני בחירות, על מנת לפתות את ציבור הבוחרים לבחור במפלגה השלטת. כלכלת בחירות מתאפיינת בגידול בתקציב המדינה בסעיפים הקשורים לרווחת התושבים, בהקטנת נטל המס, ובנכונות גוברת של הממשלה להיענות לתביעות שכר במגזר הציבורי.
דוגמה מובהקת לכלכלת בחירות ניתן לראות במדיניותו של שר האוצר, יורם ארידור, לקראת הבחירות לכנסת העשירית ב-1981. ארידור החליט לממש את מימרתו של בגין "להיטיב עם העם". את מדיניותו כינה ארידור "כלכלה נכונה", אך רבים ראו בה כלכלת בחירות. במסגרת המדיניות הכלכלית החדשה הורדו המכסים והמיסים על מרבית מוצרי הצריכה, בוטל ה"מחיקון" בשידורי הטלוויזיה הישראלית (הסרת הצבע מהשידורים) ורבים רכשו טלוויזיות צבעוניות, ניצלו את הורדת המכסים כדי לרכוש מכוניות ונסעו לחו"ל.
כבש המושק

מאפיינים

כבש המושק דומה במראהו לשילוב בין צאן לבקר, אך למעשה מקורב יותר לכבשים והעזים וקרוב בעיקר לטאקין האסייתי. אורכו 135-200 סנטימטר בנקבות ו-200-250 סנטימטר בזכרים. גובהו בכתפיים מגיע ל-1-1.5 מטר ומשקלו יכול לעלות על 400 קילוגרם, כשהכבש הגדול ביותר הגיע למשקל 650 ק"ג. גופו של כבש המושק מסורבל, רגליו קצרות, עבות וחזקות צווארו קצר ועיניו ואזניו קטנות. לכבש המושק פרווה בעלת שערות צפופות וארוכות ביותר, ותחתיה צמר רך הנושר בקיץ. צבעו של כבש המושק חום-כהה עד שחור, על גבו כתם בהיר, אפו, בטנו, חזהו וחלק זנבו העליון שחורים, רגליו ותחתית זנבו לבנים. קרניו אפורות; חלקן העליון רחב ומחוספס, חלקן התחתון המתעקל כלפי חוץ חלק. אורכן מגיע ל-70 ס"מ אצל הזכרים. לזכר בלוטות מתחת לעיניים המפיצות ריח מושק חזק. הכבש מגרד לעיתים את הבלוטות על ידי רגליו הקדמיות או חפצים אחרים, דבר הגורם להפצת הריח.

תפוצה

תפוצתו של כבש המושק משתרעת על-פני גרינלנד, צפון קנדה ואלסקה. בעידן הפליסטוקן היה כבש המושק נפוץ באסיה, אירופה וברחבי אמריקה הצפונית. בתקופות מאוחרות יותר, התמעט כבש המושק עקב ציד בלתי מבוקר, והיה על סף כיליון, אך בימינו מתאוששת אוכלוסייתו ואף הוקמו גרעיני רבייה ברוסיה ובסקנדינביה. האזורים העיקריים בהם חי הם הטונדרה, משטח ערבות גדול וקר בו קרקע מועטה ועשב נמוך אשר בחורף מכוסה בשלג.

התנהגות

כבש המושק מותאם לחיים באזורים קרים וקשים. חרף ממדיו וצורת גופו הוא רץ וקופץ היטב על הסלעים באזורי מחייתו. הוא חי בעדרים בני 20–30 פרטים ולרוב אינו תוקפני, אך מתגונן היטב מפני טורפים. הטורף העיקרי של כבשי המושק הוא הזאב הארקטי כשפרטים צעירים או תשושים יכולים להיטרף גם בידי דובי קוטב או דובי גריזלי. על הצאצאים מגן העדר כולו על ידי שהבוגרים מקיפים את הצעירים במעגל צפוף. דבר זה מגן על הצעירים גם מהקור.
עונת הרבייה וההזדווגות חלה בסוף הקיץ בעת שהזכרים נאבקים בעזרת קרניהם העצומות ומתנגשים בעוצמה עם יריביהם עד שהחלש יותר בורח. ההריון של הכבשה נמשך כתשעה חודשים ובהמלטה נולד טלה אחד אשר בחודשים הראשונים מטופל בידי אמו וכל העדר ולאט מתחיל לאכול עשבים. לאחר שנתיים האם כבר לא מטפלת בטלה והוא הופך לעצמאי. בשנים בהם החורפים קשים מאוד הכבשים לא ינסו להתרבות כלל. 
בשרו הטעים של כבש המושק, חלבו המשובח וצמרו המבוקש, הפכו אותו למטרה מבוקשת על ידי ציידים.
הפיקוד העליון של הוורמאכט

היסטוריה

המפקדה נוסדה ב-4 בפברואר 1938 בעקבות פרשת בלומברג-פריטש, אשר הובילה להתפטרותו של שר המלחמה של הרייך, פילדמרשל ורנר פון בלומברג ופירוק משרד המלחמה של הרייך (Reichskriegsministerium). המניע להקמתו והגורם לארגונו המחודש של הפיקוד העליון, הוא רצונו של היטלר לגבש כוח וסמכות נוספים סביב מעמדו כפיהרר וכקאנצלר של הרייך ונחישותו לעמוד בראש הוורמאכט.

OKW בפעולה

בתאוריה, ה - OKW היה אמור לשמש כמטה כללי של הצבא הגרמני, ולתאם את המאמצים של כוחות היבשה (Heer),הצי (קריגסמרינה) וחיל האוויר  (לופטוואפה). אולם למעשה פעל ה - OKW כמטה הכללי הפרטי של היטלר, אשר תרגם את רעיונותיו להנחיות מבצעיות מעשיות, אך הייתה לו שליטה מועטה על ניהול המבצעים הצבאיים. בנוסף לכך, הצי וחיל האוויר של גרמניה הנאצית תיפקדו באופן עצמאי כמעט לחלוטין, והכפיפות שלהם ל-OKW הייתה תאורטית בלבד. החל מסוף שנת 1941 תיפקד ה- OKW בעיקר כאחראי על פעולות הכוחות הגרמניים שהוצבו במערב, צפון ודרום אירופה, בעוד שהפיקוד הבכיר של כוחות היבשה הגרמניים (OKH) נטל לידיו את הפיקוד על הכוחות הגרמניים בחזית הסובייטית (ראה החזית המזרחית במלחמת העולם השנייה), שהייתה זירת הלחימה העיקרית, לפחות עד יוני 1944, ובמסגרתה לחמו יותר משני שלישים מכוחות צבא היבשה הגרמני.

בית הדין הצבאי הבינלאומי


ה - OKW הואשם במהלך משפטי נירנברג בהיותו ארגון פלילי אך זוכה מכל אשמה. אמנם קייטל ויודל הורשעו ונידונו למוות בתלייה. יודל
נמצא חף מפשע בשנת 1952 שישה חודשים לאחר שגזר הדין יצא אל הפועל.
קפטן הוק (משחק מחשב)

העלילה ומהלך המשחק

סיפור העלילה מתחיל כאשר ספינתו של קפטן קלאו מותקפת בלב ים על ידי הארמדה הספרדית, בשליחות הממלכה שבה קלאו הוא פושע מבוקש. במהלך הקרב מובסים קלאו וצוותו, וקלאו נלקח בשבי. בתא כלאו מוצא קלאו מכתב הטוען בתוקף לקיומו של "קמע תשע הנשמות" – חפץ קסום שבכוחו להעניק לבעליו כמעט-אלמוות ושהאגדה על אודותיו מוכרת לכול – וכן מצורפת למכתב פיסת מפה למציאת תשע אבני החן המרכיבות אותו. קלאו מצליח לפרוץ את שלשלאותיו, להתגבר על שומר תאו ולברוח מהכלא.
המשחק מתחיל כאשר קפטן קלאו פותח במסעו מחוץ לתא, בכלא "לה-רוקה" (La Roca) שם הוא נאבק בחיילי הממלכה, לעבר היעד המסומן בפיסת המפה שבידו. כך הוא ממשיך כאשר בכל פעם לקראת היעד הבא הוא מוצא פיסה נוספת מתוך המפה השלמה עם יעד נוסף, ובכל יעד ניצב קלאו מול דמות המחזיקה באחת מאבני החן של הקמע, וכדי להשיג את אבני החן יאלץ להביס את אותה דמות בקרב פנים אל פנים. הדמות הראשונה היא לה-רו (LeRauxe), האדמירל שהביס את קלאו בלב ים ושבה אותו. במהלך מסעו בעקבות פיסות המפה שבידיו קלאו מגיע לעיירה ובה הוא מגלה פרטים נוספים על חיפושי הקמע. אויבו משכבר הימים, שודד הים אדום-זנב (Red Tail), גם הוא בדרכו להשיג את הקמע ובידיו שתיים מאבני החן. היעד הסופי הוא אי הטיגריס (Tiger Island), בו נמצא המקדש – מקום משכנו של קמע תשע הנשמות. קלאו מביס את אדום-זנב, נכנס למקדש ושם זוכה בקמע.

מבנה המשחק

המשחק מכיל ארבעה עשר שלבים, כאשר באופן מכליל, כל זוג של שני שלבים עוקבים מתרחש באזור אחד במפה שקפטן קלאו מרכיב במהלך התקדמותו (אך לא באותו מקום, כך שיש שינוי בסגנון הסביבה בין שני השלבים למרות הדמיון ביניהם). סופו של השלב הראשון הוא בהשגת פיסת המפה הבאה, וסופו של השלב השני הוא בקרב-בוס שיזכה אותו באבן אחת מתוך תשע אבני החן של הקמע. בסוף כל זוג שלבים מופיע קטע אנימציה המגולל את עלילת המשחק וההגעה לאזור ההתרחשות הבא.
זהו משחק פעולה מסוג פלטפורמה. הוא מבוסס בעיקרו על קטעי פלטפורמה מאתגרים, בהם משטחים נעים ונעלמים, הדורשים תזמון ודיוק רב. לצד הבט מרכזי זה, הבט עיקרי נוסף הוא לחימה. במשחק אויבים רבים כאשר הנשק העיקרי של קפטן קלאו הוא מכות מטווח קרוב. לצד הנשק לטווח הקרוב, לקלאו יש אקדח, "טופר-קסם" ומקלות דינמיט בעלי תחמושת מוגבלת, או חרב אש, חרב קרח וחרב חשמל העומדות לרשותו למשך זמן מוגבל החל מרגע השגתן.
לצד משחק העלילה לשחקן יחיד בן ארבעה עשר השלבים, קפטן הוק מציע עורך שלבים בהתאמה אישית על פי נושאי ארבעה עשר השלבים המקוריים, וכן אפשרות למשחקי רשת.
אקסיומות ההפרדה

אקסיומות ההפרדה (נקראות גם "תכונות ההפרדה") הן תכונות של מרחב טופולוגי, הקשורות ביכולת של הטופולוגיה להפריד בין נקודות או קבוצות שונות במרחב. ישנן כתריסר אקסיומות שונות, שהחשובה שבהן היא תכונת האוסדורף, הקרויה גם תכונת . לכמה מתכונות ההפרדה המרכזיות משתמשים בסימון , עבור ערכים שונים של . מקורה של האות T בהקשר זה הוא במלה הגרמנית Trennung, שפירושה "הפרדה".
מרחבים מטריים מקיימים את כל אקסיומות ההפרדה, ולכן אפשר לראות באקסיומות ההפרדה מעין היררכיה של מרחבים טופולוגיים, המודדת עד כמה דומה מרחב נתון (מבחינת יכולת ההפרדה שלו) למרחב מטרי.
המינוח הקשור באקסיומות ההפרדה נודע כמינוח לא אחיד: בספרים שונים השתמשו באותם שמות כדי לתאר תכונות שונות, ולכן כשמצטטים תוצאות בתחום זה, חשוב לברר באיזו הגדרה השתמש המחבר. נקודת המוצא היא האקסיומה הקרויה , שהיא דרישה פרימיטיבית באופן יחסי (כלומר, רוב המרחבים הטופולוגיים המופיעים בספרות, מקיימים אותה). בוויקיפדיה אנו מאמצים את הגישה המודרנית יותר, לפיה התכונות  ונגזרותיהן מכילות את ההנחה  כחלק מההגדרה, בעוד שמרחבים רגולריים ומרחבים נורמליים, על הווריאציות של תכונות אלה (ראו בהמשך), אינם נדרשים לקיים את התכונה הזו. בעבר, ובפרט בספר החשוב "Counterexamples in Topology" (שכתבו Steen ו- Seebach ב- 1970), היה מקובל היפוך של המונחים.

טענות הקשורות לאקסיומות ההפרדה

מרחב  בעל בסיס בן מניה הוא . 

תת מרחב של מרחב  (כאשר i=1,2,3,3.5) הוא . 

מרחב מכפלה של מרחבי  (כאשר i=1,2,3,3.5) גם הוא . 

שתי הטענות הקודמות אינן נכונות בהכרח עבור מרחבי  - למשל המרחבים  ו הם נורמליים, אולם מכפלתם אינה נורמלית, ומכפלה זו היא בעצמה תת-מרחב של , שהוא מרחב נורמלי.
אנמיה מגלובלסטית

אנמיה מגלובלסטית חריפה

אנמיה מגלובלסטית חריפה היא מצב של התפתחות אנמיה מגלובלסטית בטווח זמן של ימים, עקב חשיפה לתחמוצת החנקן ("גז הצחוק") או לתרופות המעכבות מטבוליזם של פולאטים, או אצל חולים הנמצאים בטיפול נמרץ, דיאליזה ועוד.
בספירת דם עדיין לא רואים אנמיה, אבל ניתן להבחין בהתמעטות תאי הדם הלבנים וטסיות הדם. במח העצם מופיעים שינויים אופייניים לאנמיה מגלובלסטית.
נורמן מנלי

תולדות חייו

מנלי נולד למשפחה ממוצא גזעי מעורב במחוז מנצ'סטר. כתלמיד מצטיין זכה במלגת רודז ללימודים באוניברסיטת אוקספורד, ממנה קיבל תואר במשפטים. במלחמת העולם הראשונה שירת ברגימנט ארטילריית השדה המלכותי במהלכה עוטר במדליה הצבאית. לאחר המלחמה היה לעורך דין (Barrister).
בשנות המשבר הכלכלי העולמי יצר מנלי הזדהות עם מעמד הפועלים והתגייס לעזרתם. הוא הפך לאחד ממנהיגי איגודי העובדים ובשנת 1938 ייסד את מפעלת העם הלאומית, המפלגה הפוליטית הראשונה במרחב הקריבי הדובר אנגלית. בשנות ה-40 של המאה ה-20 פעל יחד עם ראש האיגוד המקצועי של פועלי התעשייה, אלכסנדר בוסטמנטה לזכות בחירה כללית לתושבי האי. ב-1943 התפצלה סיעתו של בוסטמנטה מן ה-PNP ליצירת מפלגת הלייבור של ג'מייקה. בבחירות הכלליות הראשונות שנערכו במדינה שנה לאחר מכן זכתה מפלגתו של בוסטמנטה ברוב.
מנלי זכה ברוב והיה לראש השרים בעקבות הבחירות של 1955. הוא הוביל את ארצו לאיחוד עם טריטוריות בריטיות אחרות בקריביים, במסגרת הפדרציה של איי הודו המערבית, אך לא רץ בעצמו לפרלמנט הפדרציה. בבחירות של 1959 הוביל את מפלגתו לניצחון של 64.4% מקולות הבוחרים. לאחר בחירות אלה הועלה מעמד השלטון העצמי של ג'מייקה ותואר "ראש השרים" הוחלף בתואר פרימייר (Premier). בעוד מנלי ומפלגתו ראו את עתיד ארצם כחלק מהפדרציה והלאום הקריבי, צידדה המפלגה היריבה, ה-JLP של בוסטמנטה בהיפרדות ועצמאות. ב-19 בספטמבר 1961 התקיים משאל עם בנושא ורוב של 54.1% מהבוחרים צידדו בעמדת בוסטמנטה להיפרדות. בבחירות שנערכו מיד לאחר מכן, באפריל 1962, הפסיד מנלי, ה-JLP של בוסטמנטה זכתה ברוב של 50.04% מהקולות והובילה את ג'מייקה לעצמאות. לאחר קבלת העצמאות באוגוסט אותה שנה היה מנלי לראש האופוזיציה, תפקיד אותו מילא עד פרישתו ב-1969. מפלגתו השיגה רוב שנית רק בהנהגת בנו, בבחירות 1972.
מנלי פרש מפוליטיקה ביום הולדתו ה-76, כשלושה חודשים לפני מותו. הוא הוכתר יחד עם בוסטמנטה ומרקוס גארבי לגיבור לאומי ונקבר בפארק הגיבורים הלאומיים בקינגסטון.
ב-1972, שלוש שנים לאחר מותו, נקרא על שמו נמל התעופה הבינלאומי נורמן מנלי ליד קינגסטון, שנקרא במקור פליסדוס (Palisadoes), על שם חצי האי עליו הוא ממוקם.

משפחתו

ב-1921 נשא מנלי לאשה את בת-דודתו, עדנה מנלי (Edna Manley‏; 1 במרץ 1900 – 2 בפברואר 1987). לשניים נולדו שני בנים, מייקל, שירש את אביו בראשות ה-PNP והיה לראש ממשלת ג'מייקה ודגלאס שהיה מרצה וחבר פרלמנט.
מרקו כרמל

ביוגרפיה

כרמל נולד בצרפת. בשנת 1977 עלה לישראל עם הוריו ועבר להתגורר באור עקיבא שם התקבל ללהקה המקומית "אורות". בשנת 1991 סיים את לימודיו בבית הספר לאומנות הצילום והקולנוע קמרה אובסקורה במסגרת מגמת בימוי ותסריטאות. עם סיום לימודיו חזר לאור עקיבא, כדי לצלם את סרט הגמר "ארחי פרחי". הסרט זכה בפרס בוגרי קמרה אובסקורה והוצג בפסטיבל ירושלים, פסטיבל מונפלייה והוקרן בערוץ 2.
כרמל ביים גם תוכניות לטלוויזיה לילדים, כגון סיפורי סומסום ו"ילדי הים האדום" (לערוץ לוגי); ופרקים לסדרה החרצופים בערוץ 2, דאוס - (בימוי) עונה 2 (יוצרי הסדרה גידי דר ודני וסרמן - הסדרה זכתה בשני פרסי אופיר כולל סדרת הנוער של השנה). 
נשרים-דרמת נוער בשמונה פרקים ללוגי (תסריט אסתי נמבר וחן קליימן)
ב-2013 עלתה לשידור בערוץ ויוה הסדרה אניגמה בבימויו. ב-2016 ביים את הסרט "כמעט מפורסמת"
בפברואר 2018 עלתה בערוץ רשת 13 סדרת דרמה פסיכולוגית שביים בשם "הרמון" שמבוססת על הכת של גואל רצון. בסדרה משחקים אלון אבוטבול, חן אמסלם, אסי לוי ויורם טולדנו.
דיאנה וין ג'ונס

קורות חיים

ג'ונס נולדה בלונדון ב-16 באוגוסט 1934, בתם של מרג'ורי (לבית ג'קסון) וריצ'רד אניירין ג'ונס, זוג מורים. זמן קצר לאחר יום הולדתה החמישי, פרצה מלחמת העולם השנייה ומשפחתה פונתה מלונדון אל ווילס. לאחר מכן המשפחה עברה מספר פעמים וב-1943 השתקעה לבסוף בעיירה באסקס, שם ההורים ניהלו מרכז כנסים חינוכי. ג'ונס ושתי אחיותיה הצעירות, איזובל ואורסולה, נותרו ללא השגחה ופיקוח, חיו בהזנחה ואף חוו התעללות רגשית מצד הוריהן. ליקוי בתפקוד ההורי, ואף זדוניות מצד ההורים, הם מוטיבים אשר מופיעים פעמים רבות בכתביה.  
היא הייתה ילדה דיסלקטית. רק לעיתים נדירות היא ואחותה היו מקבלות ספרים, כחלק ממדיניותו של אביה לחלק לשלושתן ספר אחד בלבד בשנה, ועל כן החליטה ג'ונס לכתוב אותם בעצמה - היא החלה לכתוב סיפורים לאחיותיה.
לאחר שסיימה לימודים תיכוניים, היא למדה אנגלית בקולג' באוקספורד, שם היא שמעה את הרצאותיהם של ק.ס. לואיס ושל ג.ר.ר. טולקין. היא השלימה את התואר בשנת 1956, ובאותה השנה התחתנה עם ג'ון בורו, חוקר ספרות ימי-הביניים. לאחר תקופה קצרה בלונדון, בני הזוג חזרו לאוקספורד ב-1957, וגרו שם עד שעברו לבריסטול בשנת 1976. נולדו להם שלושה בנים.
ספרה הראשון, אשר פורסם ב-1970, נקרא Changeover והיה סאטירה פוליטית. את המעבר החד לספרות פנטזיה לילדים היא עשתה גם בעקבות הפצרותיהם של ילדיה אשר רצו עוד "ספרים מצחיקים". היא פירסמה ספרי פנטזיה כולל Wilkins' Tooth בשנת 1973, The Ogre Downstairs בשנת 1974, Eight Days of Luke בשנת 1975 ו-Power of Three בשנת 1976.
בקיץ 2009 ג'ונס אובחנה כחולה בסרטן הריאות. היא נפטרה מהמחלה בגיל 76, ב-26 במרץ 2011.
דן כהן (ראש מועצה)

ביוגרפיה

כהן נולד וגדל ביישוב רכסים אשר נמצא במטרופולין חיפה להורים שעלו מתוניסיה.
בנעוריו למד בכפר הנוער הדתי ובצבא שירת בחיל האוויר כאיש צוות קרקע בטייסת מסוקים ובהמשך כטכנאי מסוקים בכיר (שלב 12) והסמכה לטיסות מבחן .
לאחר שחרורו מצה"ל למד בישיבת "נתיבות עולם" בבני ברק אשר באותה תקופה הייתה מוקד חזרה בתשובה של אקדמאים ואנשי קבע רבים.
בהמשך חזר ליישוב הולדתו והמשיך ללמוד בישיבת כנסת חזקיהו בכפר חסידים גם לאחר נישואי קבלת הסמכה לרבנות.
לאחר הסמכתו לרבנות כיהן כמחנך שנים רבות במוסדות "אור חדש" ברכסים, ובמוסדות "מגדל אור" במגדל העמק של הגרי"ד גרוסמן.
בעל תעודת הוראה ממשרד החינוך ותואר B.A בחינוך.
בשנת 2009 לאור פעילותו הציבורית הענפה למען הציבור בכלל ובני ספרד בצפון נקרא לדגל על ידי הרב עובדיה יוסף לשמש כנציג תנועת ש"ס במועצת רכסים ולכהן בראשות המועצה.
בשנים 2009–2013 כיהן כראש מועצת רכסים כנציג תנועת ש"ס, במסגרת הסכם רוטציה עם נציג דגל התורה, יצחק רייך.
2012 סיים בהצטיינות קורס דירקטורים
משנת 2014 משמש כסגן וממלא מקום ראש המועצה.
לאחר הבחירות לרשויות המוניציפליות ב-30 באוקטובר 2018 ימונה מחדש כהן לראש המועצה לאחר הסכמה בין כלל הסיעות ובהיעדר בחירות.
במסגרת כהונתו בראשות המעוצה וחברותו כסגן ראש המועצה קידם כהן רבות את עתודות הקרקע הרבות שסביב רכסים דבר שהוביל לחתימת הסכם גג עם משרד הבינוי והשיכון והוספת אלפי יחידות דיור חדשות הן בגבעה ג' והן בגבעת הפרסה.
כמו כן פעל רבות בשיתוף השר ישראל כץ ומשרד התחבורה לחבר את רכסים למטרופולין חיפה ובפרט לכביש 6 במקטע העתיד להיפתח בקרוב.
סאם גיבנס

קריירה

גיבנס החל את קריירת הכדורסל המקצועית שלו בקבוצת אריס ליוורדן מליגת העל ההולנדית, אתר הכדורסל Eurobasket.com העניק לו את תואר ה-MVP של העונה הסדירה בליגה, למרות זה גיבנס לא זכה בתואר בתקופתו באריס לאחר שהפסיד עם קבוצתו באותה עונה בגמר הליגה לBS ליידן.
ב-19 ביוני 2013 חתם לשנה בקבוצת ALM אוורה מליגת המשנה בצרפת .
ב-15 בספטמבר 2015 חתם בקבוצת מכבי רעננה מהליגה הלאומית בעונתו השלישית בקבוצה העמיד מספרים טובים שקלע 18.3 נק' למשחק, 9.5 ריבאונדים, 3.5 אסיסטים ו1.6 חטיפות למשחק. גיבנס נבחר לחמישית הליגה על ידי האתר Eurobasket.com .
ב-3 ביוני 2018 חתם לשתי עונות בקבוצת מכבי חיפה, והצטרף למאמנו ברק פלג .
קזלו רודה

היסטוריה

העיירה מוזכרת לראשונה בכתובים בשנת 1744. בעקבות חלוקת פולין השלישית ב-1795 עברה העיירה לידי פרוסיה. ב-1815 הפכה לחלק מן האימפריה הרוסית ולבסוף לחלק מגוברניית סובאלקי.
בעקבות הנחת מסילת הברזל בין קובנה לקיבארט ב-1861 החל העיירה להתפתח. ביישוב היו ימי שוק וירידים וריבוי היערות סביב הביא תיירות קיץ לאזור.
בתקופת הכיבוש הנאצי (1941-1944) הקימו הגרמנים מחנה לעובדי כפייה ליד היישוב שבו הועסקו האסירים בכריית כבול. במחנה הוחזקו כ- 400 יהודים, שהובאו מקובנה, מווילנה וממקומות אחרים.

הקהילה היהודית

פרק זה לוקה בחסר. אנא תרמו לוויקיפדיה והשלימו אותו.  
מתוך מאמר שפורסם ב"המליץ" ביולי 1886, על ידי ש. גולדשטיין, מתברר כי במחצית השנייה של המאה-19 קמה קהילה יהודית במקום.
בליטא העצמאית עסקו היהודים במסחר, תעשייה ואירוח תיירים.
על פי סקר שנערך ב-1931, 15 מתוך 18 חנויות ועסקים ביישוב היו בבעלות יהודית.
לאחר סיפוח ליטא לברית-המועצות בקיץ 1940, הולאמו מרבית המפעלים והחנויות. נוצר מחסור במוצרים  וכתוצאה מכך עלו המחירים. המעמד הבינוני, רובו יהודי, נפגע קשות ורמת החיים פחתה מאוד. המפלגות הציוניות ותנועות הנוער הוצאו מחוץ לחוק.
בקזלו רודה היה בית כנסת. הרב שמואל-יוסף גויכברג כיהן כרב הקהילה בשנת 1910. הרב האחרון בקהילה היה הרב חיים אליהו מובשוביץ שנרצח בשואה.
בעקבות פלישת הנאצים לברית המועצות נכבשה קזלו רודה בין 22 ו-23 ביוני 1941. יש להניח כי עד סוף אוגוסט 1941 נרצחו יהודי המקום, בדומה לגורלם של היהודים ביישובים הסמוכים.
טאסילו פון דר לאסה

חייו

פון דר לאסה נולד בברלין. למד משפטים בבון ובברלין. משנת 1845 היה דיפלומט בשירות פרוסיה, ושירת בסטוקהולם, בקופנהגן, בריו דה ז'ניירו ובמקומות נוספים. הוא פרש מהשירות הדיפלומטי בשנת 1864 ולאחר מכן הקדיש את כל זמנו לנושאי השחמט.
לעולם השחמט המודרני הוא מוכר בעיקר כמי שסיים את כתיבת ספר הפתיחות המקיף הראשון Handbuch des Schachspiels, שעד היום מכונה בקיצור "הבילגר" על שמו של פול בילגר שהתחיל את כתיבת הספר אך לא זכה לסיימו.
בשנת 1850 פרסם פון דר לאסה בעיתון בשחמט הגרמני קריאה לתחרות שחמט בינלאומית, הראשונה אי פעם, שתתקיים בגרמניה. במקום זאת התחרות הראשונה מסוגה התקיימה בשנת 1851 בלונדון. פון דר לאסה לא שיחק בתחרויות, היות שהיה עסוק מדי, אך שיחק היטב גם נגד שחקנים מובילים כהווארד סטאונטון ואדולף אנדרסן. הוא חקר את ההיסטוריה של השחמט והיה תאורטיקן.
פון דר לאסה פרסם מאמרים רבים בעיתונות השחמט הגרמנית ובשנת 1897 פרסם את עבודתו הגדולה "מחקרים על ההיסטוריה והספרות השחמטאית" Geschichte und Literatur des Schachspiels, Forschungen. במהלך מחקריו הוא סייר בארצות רבות (כולל נסיעה מסביב לעולם בשנים 1887–1888) ואסף ספרי שחמט רבים לספריתו. את קטלוג הספרייה פרסם בשנת 1896. בשנת 1898 איגוד השחמט הגרמני בחר בו לחבר כבוד, הראשון אי פעם, כהוקרה לפועלו בנושאי השחמט.
אחד משירותיו האחרונים של פון דר לאסה היה לעודד את הרולד מארי להעמיק את המחקרים על ההיסטוריה המוקדמת של השחמט. פון דר לאסה מת ביולי 1899 בליסה, כיום בפולין. ספרייתו עדיין שמורה במצבה המקורי בארמון קורניק ליד פוזנן.
Coats Steam Car

5 דגמי "Coats Steam Car"

על הדגם הראשון הורכבו שני מנועים רדיאליים בעלי שלושה צילינדרים בציר האחורי, אחד מהם מפעיל כל גלגל. הדגם עוצב על ידי "המהנדס הנורווגי".
על הדגם השני הורכב  מנוע V-3) 3) צילינדרים, תיבת הילוכים וגנרטור קיטור יצוק רשת. עיצב את הדגם "James Yeikichi Sakuyama".
על הדגם השלישי הורכב מנוע אדים (באמצעות צינור גז גנרטור), מנוע 3 צילינדרים בטור  (מנוע שטוח אשר חובר למארז).
הדגם הרביעי אשר עוצב בשנת 1923 על ידי המעצב הצרפתי ".Charles A", הוגדר כפונקציונלי ביותר מבין המנועים שהורכבו מבחינה טכנית.
העיצוב החמישי היה פשוט שלדה של פרופסור "Allen C. Staley", כפי שהוצג המנוע בתצורת אדים.